Úradný vestník L 331 , 03/12/1997 S. 0007 - 0009



Smernica 97/60/ES Európskeho parlamentu a Rady z 27. októbra 1997, ktorou sa po tretíkrát mení a dopĺňa smernica 88/344/EHS o aproximácii právnych predpisov členských štátov týkajúcich sa extrakčných rozpúšťadiel používaných pri výrobe potravín a potravinárskych prísad EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 100a, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], konajúc v súlade s postupom stanoveným v článku 189b zmluvy [3], keďže Vedecký výbor pre potraviny opätovne posúdil všetky extrakčné rozpúšťadlá uvedené v smernici 88/344/EHS [4] s cieľom nahradiť dočasné prijateľné denné dávky (ADIs) stanovené v roku 1981 konečnými hodnotami; keďže toto nebolo vždy možné, pretože potrebné informácie neboli oznámené, aj keď sa vyžiadali od priemyselného odvetvia; keďže na základe obdržaných informácií bol Vedecký výbor pre potraviny schopný potvrdiť svoj súhlas pre väčšinu rozpúšťadiel; keďže najvyššie prípustné množstvo rezíduí rozpúšťadiel v určitých potravinách je možné znížiť; keďže niektoré rozpúšťadlá sa už nepoužívajú a mali by sa preto vyradiť zo zoznamu; keďže v dôsledku vedeckého pokroku boli vyvinuté iné látky, ktoré sa môžu doplniť do smernice; keďže je potrebné dať povolenie na nové rozpúšťadlo, ktoré dostalo priaznivý posudok Vedeckého výboru; keďže toto nové rozpúšťadlo, konkrétne 1, 1, 1, 2-tetrafluóretán sa používa výlučne na extrakciu aromatických látok a keďže rezíduá v potravinách nepresahujú 0,02 mg/kg; keďže okrem takýchto rezíduí je rozpúšťadlo úplne recyklovateľné, takže jeho použitie za takýchto podmienok nemá žiaden účinok na globálne otepľovanie atmosféry; keďže zmeny a doplnky, ktoré sú potrebné vzhľadom na vedecko-technický pokrok, predstavujú opatrenia technického charakteru; keďže s cieľom zjednodušenia a urýchlenia tohto procesu je potrebné zveriť prijatie týchto opatrení Komisii; keďže postup takéhoto typu urýchli uvedenie na trh inovácií, čo bude na prospech priemyslu aj spotrebiteľa, PRIJALA TÚTO SMERNICU: Článok 1 Smernica 88/344/EHS sa týmto mení a dopĺňa takto: (1) Do článku 4 sa dopĺňa tento odsek: "a) Potrebné zmeny a doplnky prílohy v zmysle vedeckého a technického pokroku v oblasti používania rozpúšťadiel, podmienok ich použitia a najvyšších prípustných množstiev rezíduí." Bývalé písmená a), b) a c) sa menia na písm. b), c) respektíve d). (2) Príloha sa mení a dopĺňa takto: a) ČASŤ I Látka "butylacetát" sa vypúšťa. b) ČASŤ II Položka hexanu sa mení a dopĺňa takto: "Názov | Podmienky použitia (súhrnný opis extrakcie) | Najvyššie prípustné množstvo rezíduí v extrahovaných potravinách alebo potravinových prísadách | Hexan(1) | Výroba alebo frakčná destilácia tukov a olejov a výroba kakaového masla | Príprava odtučnených proteínových výrobkov a odtučnenej múky | 1 mg/kg v tuku alebo oleji alebo kakaovom masle | 10 mg/kg v potravine obsahujúcej odtučnené proteínové výrobky a odtučnenej múke | 30 mg/kg v odtučnených sójových výrobkoch vo forme ako sa predáva konečnému spotrebiteľovi | Príprava odtučnených obilninových klíčkov | 5 mg/kg v odtučnených obilninových klíčkoch. | c) ČASŤ III - Látka "metylpropán-1-ol" sa vypúšťa. - Dopĺňa sa táto látka: "Názov | Najvyššie prípustné množstvo rezíduí v dôsledku použitia extrakčných rozpúšťadiel pri príprave príchutí z prírodných aromatických látok | 1,1,1,2-tetrafluóretan | 0,02 mg/kg" | Článok 2 1. Členské štáty zmenia a doplnia svoje zákony, iné právne predpisy a správne opatrenia tak, aby: - najneskôr od 27. októbra 1998 povolili obchod s výrobkami, ktoré dosiahnu súlad so smernicou 88/344/EHS, v znení tejto smernice; - od 27. apríla 1999 zakázali obchod s výrobkami, ktoré nedosiahnu súlad so smernicou 88/344/EHS, v znení tejto smernice. Avšak výrobky, ktoré už boli uvedené na trh a označené pred týmto dátumom a ktoré nie sú v súlade so smernicou 88/344/EHS, v znení tejto smernice, sa môžu predávať až do vyčerpania zásob. Ihneď o tom budú informovať Komisiu. 2. Keď členské štáty prijmú tieto opatrenia, musia v čase svojho oficiálneho uverejnenia obsahovať odkaz na túto smernicu alebo musia byť sprevádzané takýmto odkazom. Členské štáty prijmú postup pre formuláciu takéhoto odkazu. Článok 3 Táto smernica nadobúda účinnosť v dvadsiaty deň odo dňa jej uverejnenia v Úradnom vestníku Európskych spoločenstiev. Článok 4 Táto smernica je adresovaná členským štátom. V Bruseli 27. októbra 1997 Za Európsky parlament predseda J.M. Gil-Robles Za Radu predseda R. Goebbels [1] Ú. v. ES C 278, 24.9.1996, s. 25. [2] Ú. v. ES C 66, 3.3.1997, s. 3. [3] Stanovisko Európskeho parlamentu z 23. októbra 1996 (Ú. v. ES C 347, 18.11.1996, s. 58), Spoločná pozícia Rady z 24. marca 1997 (Ú. v. ES C 157, 24.5.1997, s. 4) a rozhodnutie Európskeho parlamentu z 15. júla 1997 (Ú. v. ES C 286, 22.9.1997). Rozhodnutie Rady zo 7. októbra 1997. [4] Ú. v. ES L 157, 24.6.1988, s. 28. Smernica naposledy zmenená a doplnená smernicou Európskeho parlamentu a Rady 94/52/ES (Ú. v. ES L 331, 21.12.1994, s. 10). --------------------------------------------------